
	Označenie postupov

		*	Konzultácia
	***	Súhlas
	***I	Riadny legislatívny postup (prvé čítanie)
	***II	Riadny legislatívny postup (druhé čítanie)
	***III	Riadny legislatívny postup (tretie čítanie)

(Typ postupu závisí od právneho základu navrhnutého v návrhu aktu.)







	Pozmeňujúce návrhy k návrhu aktu

	Pozmeňujúce návrhy Európskeho parlamentu v dvoch stĺpcoch

Vypustenia sa označujú hrubou kurzívou v ľavom stĺpci. Nahradenia sa označujú hrubou kurzívou v oboch stĺpcoch. Nový text sa označuje hrubou kurzívou v pravom stĺpci.

Prvý a druhý riadok záhlavia každého pozmeňujúceho návrhu vymedzujú príslušnú časť v návrhu aktu predloženého na prerokovanie. Ak sa pozmeňujúci návrh týka platného aktu, ktorý sa má návrhom aktu zmeniť, záhlavie navyše obsahuje tretí riadok uvádzajúci platný akt a štvrtý riadok uvádzajúci príslušné ustanovenie tohto aktu.

Pozmeňujúce návrhy Európskeho parlamentu v podobe konsolidovaného textu

Nové časti textov sa označujú hrubou kurzívou. Vypustené časti textu sa označujú symbolom ▌ alebo sa prečiarkujú. V prípade nahradenia sa nový text vyznačí hrubou kurzívou a nahradený text sa vymaže alebo sa prečiarkne. 
Čisto technické zmeny, ktoré vykonávajú útvary s cieľom vypracovať konečný text, sa však nevyznačujú.

NÁVRH LEGISLATÍVNEHO UZNESENIA EURÓPSKEHO PARLAMENTU
o návrhu nariadenia Európskeho parlamentu a Rady, ktorým sa zriaďuje program dokumentácie úlovkov tuniaka modroplutvého (Thunnus thynnus) a ktorým sa zrušuje nariadenie (ES) č. 640/2010
(COM(2020)0670 – C9‑0336/2020 – 2020/0302(COD))
(Riadny legislatívny postup: prvé čítanie)
Európsky parlament,
–	so zreteľom na návrh Komisie pre Európsky parlament a Radu (COM (2020)0670),
–	so zreteľom na článok 294 ods. 2 a článok 43 ods. 2 Zmluvy o fungovaní Európskej únie, v súlade s ktorými Komisia predložila návrh Európskemu parlamentu (C9‑0336/2020),
–	so zreteľom na článok 294 ods. 3 Zmluvy o fungovaní Európskej únie,
–	so zreteľom na stanovisko Európskeho hospodárskeho a sociálneho výboru z 27. januára 2021[footnoteRef:1], [1:   	Zatiaľ neuverejnené v úradnom vestníku.] 

–	so zreteľom na článok 59 rokovacieho poriadku,
–	so zreteľom na správu Výboru pre rybárstvo (A9‑0000/2021),
1.	prijíma návrh Komisie ako svoju pozíciu v prvom čítaní;
2.	žiada Komisiu, aby mu vec znovu predložila, ak nahrádza, podstatne mení alebo má v úmysle podstatne zmeniť svoj návrh;
3.	poveruje svojho predsedu, aby postúpil túto pozíciu Rade, Komisii a národným parlamentom.

Kontext návrhu

Európska únia je od roku 1997 zmluvnou stranou Medzinárodného dohovoru o zachovaní atlantických tuniakov (ďalej len „dohovor ICCAT“). 

Dohovorom ICCAT sa zriadila Medzinárodná komisia pre zachovanie atlantických tuniakov (ďalej len „komisia ICCAT“), ktorá predstavuje rámec pre regionálnu spoluprácu v oblasti ochrany populácií tuniakov a makrelovitých rýb v Atlantickom oceáne a priľahlých moriach a hospodárenia s týmito populáciami. 

Komisia ICCAT má právomoc prijímať záväzné odporúčania na účely ochrany a riadenia rybolovných oblastí patriacich do jej právomoci. Tieto akty sú v zásade určené zmluvným stranám dohovoru ICCAT, napríklad Únii, ale môžu predpisovať povinnosti aj súkromným prevádzkovateľom (napr. kapitánovi plavidla). 

Obsah návrhu

V tomto návrhu [COM(2020)0670] sa stanovujú pravidlá programu Únie na dokumentáciu úlovkov tuniaka modroplutvého s cieľom vykonávať ochranné a riadiace opatrenia, ktoré prijala komisia ICCAT v rámci programu na dokumentáciu úlovkov tuniaka modroplutvého. Účelom programu dokumentácie úlovkov je zisťovať pôvod všetkých tuniakov modroplutvých. 

Program Únie pre dokumentáciu úlovkov už funguje, a to v rámci nariadenia (ES) č. 640/2010. Podľa návrhu, o ktorom sa v súčasnosti rokuje a ktorým sa má zrušiť nariadenie (EÚ) č. 640/2010, sa má zaznamenávanie a potvrdzovanie úlovkov tuniaka modroplutvého a následné obchodovanie s ním vykonávať prostredníctvom elektronického systému dokumentov o úlovkoch tuniaka modroplutvého (eBCD), ktorý funguje od roku 2017 a ktorý členské štáty a prevádzkovatelia už používajú. V návrhu sa uvádza, že elektronický systém sa môže výnimočne nahradiť dokumentmi v papierovej forme (BCD – dokument o úlovku tuniaka modroplutvého), pre ktoré platia rovnaké požiadavky ako v prípade elektronického systému.

Návrh okrem toho obsahuje všeobecné ustanovenia o používaní osvedčení o úlovku a opätovnom vývoze tuniaka modroplutvého a pravidlá zaznamenávania a potvrdzovania úlovkov tuniaka modroplutvého a následného obchodovania s ním. Pre označené ryby sú stanovené osobitné pravidlá. V návrhu sú uvedené aj ustanovenia týkajúce sa overovania pred potvrdením, zasielania údajov o používateľoch elektronického systému dokumentácie o úlovkoch a ročného podávania správ komisii ICCAT. Napokon sa v ňom navrhuje rozsiahle využívanie delegovaných aktov na zmenu základného aktu v budúcnosti (v článku 14).


Stanovisko spravodajcu

Spravodajca víta skutočnosť, že Komisia uskutočnila dôslednú transpozíciu odporúčaní komisie ICCAT, čím vytvorila rovnaké podmienky pre všetkých prevádzkovateľov. Zabezpečenie rovnakých podmienok pre všetkých a súčasné presadzovanie uplatňovania prísnych noriem EÚ v oblasti udržateľnosti zahraničnými flotilami pôsobením EÚ v regionálnych organizáciách pre riadenie rybárstva (RFMO) a na iných medzinárodných fórach má zásadný význam pre našich prevádzkovateľov a pre zlepšenie medzinárodnej správy oceánov. 
Spravodajca sa domnieva, že so zreteľom na prevádzkovateľov, verejnosť a naše partnerské krajiny je dôležité, aby Komisia navrhla rýchlu transpozíciu odporúčaní regionálnych organizácií pre riadenie rybárstva a zabránila tým oneskorenému vykonávaniu určitých ustanovení. Nie je logické, aby sa odporúčania ICCAT z roku 2018, v ktorých sa stanovujú termíny na rok 2020, prijali v roku 2021. 

Vzhľadom na uvedené skutočnosti a vzhľadom na to, že tento spis sa týka vysoko technickej transpozície bez podstatného politického obsahu, spravodajca sa rozhodol nepredložiť k návrhu Komisie žiadne pozmeňujúce návrhy.

